8 Tlhaselo ya ga Gogo e tla dira gore Kgosi ya Modimo e e tlhomilweng e tseye kgato mme e simolole ntwa ya Haramagedona. (Tshenolo 16:14, 16) Ba ba ganneng go amogela bolaodi jwa ga Jehofa ba tla senngwa. Mme ba ba itshoketseng go bogisiwa ka ntlha ya go bo ba ikanyega mo Bogosing Jwa Modimo bone ba tla gololesega ka bosakhutleng. Moaposetoloi Paulo o ne a kwala jaana malebana le seno: “Seno ke bosupi jwa katlholo e e siameng ya Modimo, e e isang kwa go reng lo kaiwe lo tshwanela bogosi jwa Modimo, jo eleruri lo bogang ka ntlha ya jone. Seno se kopanyeletsa le gore go siame mo Modimong go duela ka pitlagano ba ba lo pitlaganyang, mme, lona ba lo bogang pitlagano, go lo duela ka go lo golola mmogo le rona fa Morena Jesu a senolwa go tswa legodimong a na le baengele ba gagwe ba ba maatla mo molelong o o tutumang, jaaka a tlisa pusoloso mo go ba ba sa itseng Modimo le ba ba sa reetseng dikgang tse di molemo kaga Morena wa rona Jesu.”—2 Bathesalonika 1:5-8.